奉和御製硯歌
作者：夏竦
朝代：宋

paragraphs: 南方潛璞出寒溪，沉沉紫蔚凝堅姿。
兩儀肖象磨礱異，三趾承隅琢餙奇。
銀带参華貢雙闕，玉蟾分滴潤圓池。
微波澄淡當晴景，旌旗半浸龍蛇影。
輕浮春絮拂犀榦，微動日華明綺井。
蘂簡交輝九禁深，玉枝斜照中宵永。
列璇臺兮今得地，邇清光兮叶靈契。
宣絲旨兮揚聖謨，贊雲章兮熙睿志。
彌彰盛德冠生民，務以文明化兆人。